Bólusetningaröfund, óróapúls, blóðmeri og örvunarskammtur. Þetta eru nokkur orð sem koma til greina í vali sem RÚV stendur fyrir á orði ársins.
Landsmönnum býðst að velja orð ársins 2021 úr fimmtán orða lista. Orðin sem komast á lista hafa einkennt þjóðfélagsumræðuna á árinu sem er að líða. Byrlun, gerendameðvirkni, hraðpróf og hitamet, sviðsmynd og undirbúningskjörbréfanefnd eru á meðal orða sem hægt er að velja um fram til þriðja janúar. Anna Sigríður Þráinsdóttir er málfarsráðunautur RÚV.
Þetta er ekki leitin að fegursta orðinu. Hún hefur reyndar farið fram. Við erum fyrst og fremst að velja orð sem hafa verið áberandi í umræðunni. Og á þessum lista eru sannarlega orð sem að hafa ekki tengingu í neitt fallegt. Svo þetta eru alls konar orð. Hefur fólk áhuga á að taka þátt í þessu að velja orð? Já fólk hefur mjög mikinn áhuga á þessu þetta er mjög vinsælt og við fáum mörg þúsund atkvæði inn.
Hægt er að kjósa inni á RÚV.IS eða að finna orð ársins í gegnum leitarvélar. Orð ársins hefur verið valið frá árinu 2015. Þá varð slanguryrðið fössari hlutskarpast. Tilkynnt verður um orð ársins snemma í janúar 2022 sem er rétt handan við hornið.
Óróapúls, kvár, útilokunarmenning og blóðmeri eru á meðal orða sem kosið er um í kosningu RÚV um orð ársins. Allir geta verið með.